पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना काल में भी प्रशासन द्वारा निजी अस्पताल का लाइसेंस निरस्त कर दिया गया है। सरकारी रिकॉर्ड में 3 कोरोना मरीज भर्ती होने के बाद भी 12 मरीजों के नाम से ऑक्सीजन लेने के मामले में प्रशासन द्वारा जांच के बाद यह कार्रवाई की गई है।
गौरतलब है, बीजी रोड स्थित बालाजी अस्पताल मे ऑक्सीजन खत्म होने का मामला विगत दिनों सोशल मीडिया पर वायरल हुआ था । इसके बाद कलेक्टर ने रात में ही एसडीएम को मौके पर भेजा था, जहां सामने आया था कि अस्पताल प्रबंधन द्वारा प्रशासन की आंखों में धूल झोंककर 3 की जगह 12 मरीजों के लिए ऑक्सीजन लिया जा रहा है। कलेक्टर ने एसडीएम और सीएमएचओ कि टीम बनाकर अस्पताल कि जांच के लिए कहा था।
एसडीएम ने की जांच
शुक्रवार को एसडीएम अंकिता जैन अस्पताल की जांच करने पहुंची थीं। उन्होंने अस्पताल और इलाज संबंधी दस्तावेज तलब किए थे। अस्पताल प्रबंधन द्वारा कई दस्तावेज उपलब्ध नहीं कराए गए। कई जांच ऐसी भी की जा रहीं थीं, जिनके लाइसेंस नहीं लिए गए थे। एसडीएम के निर्देश पर ही नगरपालिका की टीम ने जाकर अस्पताल कि बिल्डिंग भी नापजोख कर डाली थी। यह सामने आया था कि आवासीय भवन में व्यावसायिक अस्पताल चलाया जा रहा है। इस जमीन का डायवर्सन नहीं कराया गया है। जांच के बाद एसडीएम और सीएमएचओ ने प्रतिवेदन कलेक्टर कार्यालय को सौंप दिया था। इसके बाद अस्पताल का लाइसेंस निरस्त कर दिया गया है।
निरस्त करने की वजह बताई
मुख्य चिकित्सा एवं स्वास्थ्य अधिकारी द्वारा बीजी रोड स्थित बालाजी हॉस्पिटल का पंजीयन तत्काल प्रभाव से निरस्त कर दिया है। पंजीयन निरस्ती की कार्रवाई कलेक्टर द्वारा मुख्य चिकित्सा एवं स्वास्थ्य अधिकारी को भेजे गए आदेश और निरीक्षण रिपोर्ट के आधार पर किया गया है। पंजीयन निरस्ती पत्र में जो मुख्य बिंदु उल्लेख किए गए हैं, उनके अनुसार नियमानुसार चिकित्सक और स्टाफ की संख्या उपलब्ध न होना, प्रदूषण नियंत्रण बोर्ड की अवधि 31 मार्च 2021 को समाप्त होना, एक्स.रे मशीन के लिए एईआरव्ही का पंजीयन न होना, अग्निशमन विभाग की अनापत्ति न होना, कोविड में निर्धारित अनुमति से अधिक पलंग लगाना, फूड सेफ्टी लाइसेंस, फार्मस्सिट का अनुपस्थित पाया जाना, व्यवसायिक भवन की अनुमति न होना, बायोमेडिकल वेस्ट का रिकार्ड संधारित नहीं होना आदि बिंदुओं का उल्लेख किया गया है।
नागरिकों ने उठाए सवाल
इस निर्णय के सामने आते ही जिले के कई नागरिकों ने इस पर सवाल उठाए हैं। उनका कहना है कि कोरोना के चलते अस्पताल में सामान्य ओपीडी पूरी तरह बंद है। कुछ निजी अस्पताल और डॉक्टर सामान्य बीमारियों वाले मरीजों को देख रहे हैं। ये डॉक्टर ही मरीजों का सहारा हैं। ऐसे में इस तरह की कार्रवाई अनुचित है। कई नागरिकों का कहना है कि प्रशासन को अपने इस निर्णय पर पुनः विचार करना चाहिए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hne_Deva hin_Deva hin_Deva hin_Deva hin_Deva hin_Deva zho_Hant eng_Latn